A BIZOTTSÁG HATÁROZATA
(2008. január 28.)
a 2005/59/EK határozatnak a vaddisznók klasszikus sertéspestisének felszámolására és a vaddisznók klasszikus sertéspestis elleni sürgősségi vakcinázására irányuló terv szlovákiai területi hatálya tekintetében történő módosításáról
(az értesítés a C(2008) 319. számú dokumentummal történt)
(Csak a szlovák nyelvű szöveg hiteles.)
(2008/88/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdésére és 20. cikke (2) bekezdésére,
mivel:
(1)
A Szlovákiában a vaddisznók klasszikus sertéspestisének felszámolására és e vaddisznók klasszikus sertéspestis elleni sürgősségi vakcinázására irányuló terv jóváhagyásáról szóló, 2005. január 26-i 2005/59/EK bizottsági határozat (2) elfogadása egyike volt a klasszikus sertéspestis felszámolását célzó intézkedéseknek.
(2)
Szlovákia tájékoztatta a Bizottságot, hogy az alábbi állat-egészségügyi és élelmiszerügyi igazgatási körzetek területén sikeresen felszámolták a vaddisznók klasszikus sertéspestisét: Trenčín (Trencsén, amely magában foglalja a Trenčín (Trencsén) és Bánovce nad Bebravou (Báni) járást), Prievidza (Privigye, amely magában foglalja Prievidza (Privigyei) és Partizánske (Simonyi) járást), valamint Púchov (Puhó, amely csak az Ilava (Illava) járást foglalja magában). Ennek megfelelően a klasszikus sertéspestis vaddisznókban történő felszámolására, valamint a vaddisznók klasszikus sertéspestis elleni vakcinázására vonatkozó jóváhagyott terveket ezeken a területeken már nem kell alkalmazni.
(3)
Szlovákia arról is tájékoztatta a Bizottságot, hogy a vaddisznókban nemrégiben megjelent a klasszikus sertéspestis, és a betegség a Nové Zámky (Érsekújvári) járásban van jelen. A rendelkezésre álló járványügyi információ fényében a vaddisznók sertéspestisének felszámolására irányuló intézkedések területi hatályát ki kell terjeszteni a Nové Zámky (Érsekújvári), a Komárno (Komáromi) és a Levice (Lévai) járás bizonyos részeire.
(4)
A közösségi jogszabályok átláthatósága érdekében a 2005/59/EK határozat mellékletében meghatározott tervek által érintett területek helyébe az e határozat mellékletében szereplő szöveg lép.
(5)
A 2005/59/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/59/EK határozat melléklete helyébe e határozat mellékletének szövege lép.
2. cikk
E határozat címzettje a Szlovák Köztársaság.
Kelt Brüsszelben, 2008. január 28-án.